L-Isqfijiet ta’ Malta f’messaġġ bi tħejjija għall-elezzjonijiet Ewropej, spjegaw kif huma jemmnu li l-progress veru tal-bniedem u tas-soċjetà jkun assigurat jekk ikunu mħarsa dawk il-prinċipji fundamentali li ma nistgħux nilagħbu magħhom. Il-prinċipji ewlenin li l-isqfijiet Maltin jisħqu dwarhom huma d-dritt għall-ħajja umana li għandha titħares sa mill-mument tat-tnissil sal-mewt; it-tisħiħ tal-familja naturali, mibnija fuq iż-żwieg bejn raġel u mara u d-dritt tal-bniedem għal xogħol dinjituż u li jkollu paga ġusta. L-isqfijiet ifakkru wkoll fit-tħaddim meqjus tal-prinċipji tas-solidarjetà u s-sussidjarjetà. Jgħidu li misjuqa mill-ħniena, is-soċjetà għandha tkompli toffri trattament uman lill-immigranti u tgħinhom jintegraw ruħhom. Il-messaġġ tal-isfqijiet ifakkar ukoll fir-rispett lejn l-ambjent u jgħidu li huwa dmir tan-Nisrani li, b’kuxjenza ffurmata, jimbotta ‘l quddiem proġetti li jaqblu ma’ dawn il-prinċipji. Il-messaġġ iffirmat mill-Arċisqof Pawlu Cremona, l-isqof t’Għawdex Mario Grech u l-Isqof Awżiljarju Charles Scicluna jgħid li huwa d-dritt u d-dmir ta’ kull ċittadin Nisrani li jivvota f’dawn l-elezzjonijiet. Iżidu jgħidu li b’hekk kull ċittadin ikun qed jagħti s-sehem tiegħu biex il-proġett Ewropew ikun verament b’risq il-bniedem. Il-messaġġ tal-Isqfijiet se jkun qed jinqara fil-knejjes, fil-quddies tas-Sibt filgħaxija u l-Ħadd.